ATKV vereer 8 RSG-radiomense - RSGplus
Gepubliseer op 20/05/2020. 26/05/2020
Brits het ook aangekondig dat die ATKV later in die jaar 'n spesiale toekenning vir uitsonderlike joernalistiek rakende die Covid-19-pandemie sal toeken.
Vyf beoordelaars is vir elk van die kategorieë (LEES, LUISTER, KYK) aangewys wat uitnemende werk geïdentifiseer en benoem het.
Die ATKV het vanjaar ook twee LEWENSBYDRAE-toekennings gemaak aan die veteraan radio-omroepers, Nic de Jager en Margot Luyt.
Nic de Jager verdien verering vir 50 jaar se uitsonderlike talent, voordragte, radiospel, nuuslees en aanbieding, maar veral vir sy fenomenale kennis van opera, in Nic se Goed, wat Sondae om 12:00 op RSG uitgesaai word.
Hierdie elegante, soepel aanbieder se taalvaardigheid, sy kennis van die letterkunde, musiek en kunstenaars, sy goeie smaak en oordeel, maak van hom 'n formidabele speler, opsteller en aanbieder – die soort maestro wat jong en ou kunstenaars kan lei en inspireer.
Nic de Jager is gemaklik en gemoedelik wanneer hy uitsaai en hy gebruik sy uitsonderlike stem om van elke program 'n besondere genotvolle luisterervaring te maak.
Margot Luyt is al sedert 1978 betrokke by radio én televisie.
Sy het oor die jare 'n baie groot rol gespeel in die voortbestaan en verbetering van dramas en vervolgverhale vir die radio, nie net as regisseur nie, maar ook met die opleiding wat sy deurgaans aan regisseurs en spelers verskaf het.
Margot Luyt se vermoë om met mense te werk en haar kennis op só 'n manier oor te dra dat dit die uitsaaiproduk voortdurend bly verbeter, is uitsonderlik. Sy het veral 'n groot bydrae gelewer om die Afrikaanse digkuns en skryfkuns op die radio te laat lewe, hoofsaaklik deur haar professionele aanbieding en haar keurige versorging van programme oor poësie en letterkunde.
Die bydrae wat sy gelewer het om die kollig op gevestigde en ervare digters en skrywers te laat val én nuwe Afrikaanse stemme bekend te stel, kan nie onderskat word nie.
Die beoordelaars in hierdie kategorie was: Bettie Kemp, Margot Luyt, Willemien Marais, Dawid van Lill en Leon van Nierop.
Die wenners in die LUISTER-kategorie is soos volg:
Joanie Combrink, regisseur van Man van Cirene – RSG
Elize Cawood vir haar voorlesing van Stralejakkers – RSG
Pietie Beyers vir sy vertolking in Blikslim – RSG
Kobus Burger, uitvoerende regisseur van drama – RSG
Lynette Francis, aanbieder van Praat Saam – RSG
Frieda van den Heever, samesteller en regisseur van Voetsoldaat van die vers – RSG
Die wenners in die LEES-kategorie word op Donderdag 21 Mei om 09:00 en die wenners in KYK-kategorie word op Vrydag 22 Mei om 09:00 op die ATKV se Facebook-blad bekend gemaak.